**Virve Hannele "Vicky" Rosti** (s. 10. marraskuuta 1958 Helsinki) on suomalainen pop-, rock- ja iskelmälaulaja ja sanoittaja.

Ura
---

Vicky Rosti voitti vuonna 1974 Suomen Iskelmälaulumestaruuskilpailut, minkä jälkeen hän pääsi mukaan Dannyn kesäkiertueelle. Hän oli tuolloin vasta 15-vuotias. Vuonna 1975 julkaistiin ensisingle "Siinä ruutia on kun rakastun", jonka B-puolen kappale "Kun Chicago kuoli" oli yksi vuoden soitetuimmista. Samana vuonna ilmestyi myös ensimmäinen pitkäsoitto *Vicky*. Vuoden 1976 suuri hitti oli singlenä julkaistu "Tuolta saapuu Charlie Brown" ja samana vuonna julkaistun *1-2-3-4 Tulta!* -albumin listamenestykseksi nousi "Näinkö aina meille täällä käy". Molemmat ovat Pertti Reposen suomentamia, ensin mainittu Benito di Paulan säveltämästä ja sanoittamasta laulusta "Charlie Brown" ja jälkimmäinen Barbi Bentonin hitistä "Ain’t That Just the Way".

Vicky oli mukana Danny Show’ssa kesäisin vuosina 1974–1976 ja keskittyi muuna aikana lukion käyntiin keikkaillen vain viikonloppuisin. Kirjoitettuaan ylioppilaaksi 1977 Vicky alkoi keskittyä laulamiseen päätoimisesti. Hän järjesti oman showkiertueen, jossa olivat mukana Jakke ja Jokke Seppälä Seikkailijat-yhtyeineen. Samalla kokoonpanolla levytettiin seuraava albumi nimeltä *Vickyshow*, jonka soitetuimmat kappaleet olivat Dolly Parton -cover "Jolene" ja Abba-cover "Rahaa, rahaa, rahaa".

Vickyn ohjelmisto painottui poppiin ja discoon. 1970-luvun puolivälissä ja lopussa elettiin discomusiikin kulta-aikaa ja Vicky levytti suuren määrän diskokappaleita sellaisella draivilla, että levytyksistä ei tullut diskohumppaa vaan ennemminkin diskosoulia.
Näistä levytyksistä mainittakoon esimerkiksi "Disco Dan", "Kaatumaan ei laiva jouda", "1-2-3-4 Tulta!", "Sorry jos oon lady", "Oon voimissain", "Antaudun", "Koputa puuta", "Menolippu" ja "Soita kelloain".

Avioiduttuaan 1980-luvulla Virve Rosti keskittyi perhe-elämään ja lasten kasvattamiseen. Vickyn musiikillinen ura lähti uuteen nousuun hänen edustettuaan Suomea Eurovision laulukilpailussa 1987 Petri Laaksosen säveltämällä ja Veli-Pekka Lehdon sanoittamalla kappaleella "Sata salamaa". Samalla julkaistiin myös *Sata salamaa* -studioalbumi.

Vuonna 1991 Vicky, Freeman ja Kari Kuivalainen perustivat Menneisyyden Vangit -yhtyeen, jonka ohjelmisto painottuu 1970- ja 1980-lukujen nostalgiaan.

Menneisyyden Vankien tiiviistä esiintymistahdista huolimatta Vicky on julkaissut edelleen myös sooloalbumeita: *Tunnen sen täysillä taas* (1992), *Sydämeen kirjoitettu* (2000), *Vicky Rock Vol.1* (2007) ja *Pitkästä aikaa* (2014).

Vuonna 2005 Vicky oli Iskelmä-Finlandia-ehdokkaana. Vicky oli Vantaan kuoron johtajana Nelosen Kuorosota-ohjelmassa sen toisella tuotantokaudella keväällä 2010. Kuoro sijoittui yleisöäänestyksessä neljännelle sijalle.

Joulukuussa 2011 Rostille luovutettiin Vantaan kulttuuripalkinto. Palkinto oli kunnianosoitus pitkän uran luoneelle taiteilijalle, joka on tehnyt myös Vantaan kaupunkia tunnetuksi.

Keväällä 2014 Rosti kilpaili MTV3-kanavan *Tähdet, tähdet* -televisiosarjan ensimmäisellä kaudella. Hän sijoittui kilpailussa kuudenneksi.

Syksyllä 2015 Rosti oli mukana *Vain elämää* -ohjelmassa. Hän osallistui ohjelmaan uudelleen sen 14. tuotantokaudella, joka esitettiin Nelosella syksyllä 2023.

Vuoden 2017 aikana Rosti oli mukana SuomiLOVE -ohjelmassa kaksi kertaa. Saman vuoden kuntavaaleissa hän oli kokoomuksen ehdokkaana Vantaalla. Rosti sai 222 ääntä, jotka eivät kuitenkaan riittäneet kaupunginvaltuustopaikkaan.

Rosti sai Iskelmä-Finlandia-palkinnon vuonna 2019.

Perhe
-----

Virve Rostilla on kolme lasta ensimmäisestä avioliitostaan juristi Jussi Tukian kanssa. Lapsista Ella on laulanut lapsiyhtyeessä The Kids sekä esiintynyt *Kuorosota*- ja *The Voice of Finland* -televisio-ohjelmissa.

Rosti on seurustellut vuodesta 2011 häntä 16 vuotta nuoremman muusikko Ari "Nude" Kaasalaisen kanssa.

Diskografia
-----------

|  |  |
| --- | --- |
| Studioalbumit
* *Vicky* (1975)
* *1–2–3–4–tulta!* (1976)
* *Vickyshow* (1977)
* *Tee mulle niin* (1978)
* *Oon voimissain* (1979)
* *Sata salamaa* (1987)
* *Tunnen sen täysillä taas* (1992)
* *Sydämeen kirjoitettu* (2000)
* *Vicky Rock Vol.1* (2007)
* *Pitkästä aikaa* (2014)

 | Kokoelmat
* *Parhaat* (1989)
* *20 suosikkia – Kun Chicago kuoli* (1995)
* *20 suosikkia – 1-2-3-4-tulta!* (2000)
* *Oon voimissain – Kaikki parhaat* (2004) (2CD)

 |

Lähteet
-------

* Latva – Tuunainen: Iskelmän tähtitaivas. 500 suomalaista viihdetaiteilijaa. WSOY, 2004
* Kuka kukin on 2007. Otava, 2006
* Vicky Rostin esitystuotanto Suomen äänitearkistossa (1901–1999)

### Viitteet

1. 1 2 3 4 5  Mattlar, Mikko: Vicky Rosti on laulanut läpi elämän.  *Helsingin Sanomat*, 10.11.2018, s. C 22. Artikkelin verkkoversio.
2. ↑  Haut kappaleiden nimillä *Fenno — Suomen Äänitearkisto ry:n levytietokanta 1901–1999*. Viitattu 12.1.2020.
3. ↑  Iskelmä-Finlandian palkitut 2001-2005
4. ↑  Vantaan kulttuuripalkinto Vantaan kaupunki. Viitattu 2.7.2016.
5. ↑  Vicky Rosti tippui Tähdet, tähdet -ohjelmasta
6. ↑  Tässä he ovat: uudet upeat Vain elämää -artistit!
7. ↑  Kantola, Iida: Uudet Vain elämää -artistit julki – Satulinnaan lähtevät muun muassa Hätä-Miikka, Robin Packalen ja Ellinoora *Ilta-Sanomat*.  23.5.2023. Viitattu 23.9.2023.
8. ↑  SuomiLOVE: Vicky Rosti räväyttää energiat tappiin Ystävälle-laulullaan
9. ↑  SuomiLOVE: Lauri yllättää rakkaan äitinsä: LOVEband pyytää mukaansa Vicky Rostin
10. ↑  Virve Rosti (Kansallinen Kokoomus) *Vaalikone Kuntavaalit 2017*. Yle.  Arkistoitu 11.4.2017. Viitattu 10.4.2017.
11. ↑  Vicky Rosti sai Iskelmä-Finlandian! *www.iltalehti.fi*. Viitattu 8.8.2019.
12. ↑  Suojanen, Armi: Vickyn kuopus haluaa Tähkän avulla Suomen Adeleksi.  *Seinäjoen Sanomat*, 15.2.2012, s. 8.
13. ↑  Kirja: Vicky Rosti paljastaa, miten suhde 16 vuotta nuorempaan mieheen sai alkunsa – jäivät kiinni samasta sängystä: "Jotenkin homma vain lipsahti" *Ilta-Sanomat*.  23.10.2018. Viitattu 23.10.2018.

Kirjallisuutta
--------------

* Pennanen, Anne & Spåra, Sami & Wuori-Tabermann, Tuija: *Vickypedia: Virve Rostin tarina*. Helsinki: Otava, 2018. ISBN 978-951-1-31951-1.

Aiheesta muualla
----------------

* Kuvia tai muita tiedostoja aiheesta **Vicky Rosti** Wikimedia Commonsissa

* Virve Rosti – virallinen kotisivu
* Ylen Elävä arkisto: Vicky Rosti euroviisujen alla
* Ylen Elävä arkisto: *Sata salamaa*
* Ylen Elävä arkisto: Miten minusta tuli minä, Virve Rosti

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Suomen euroviisuedustajat |
| --- |
|  |
| 1960-luku | * Laila Kinnunen
* Marion Rung
* Laila Halme
* Lasse Mårtenson
* Viktor Klimenko
* Ann-Christine
* Fredi
* Kristina Hautala
* Jarkko ja Laura
 | Suomen Euroviisulogo |
|  |
| 1970-luku | * ~~1970~~
* Markku Aro & Koivistolaiset
* Päivi Paunu & Kim Floor
* Marion Rung
* Carita Holmström
* Pihasoittajat
* Fredi & The Friends
* Monica Aspelund
* Seija Simola
* Katri Helena
 |
|  |
| 1980-luku | * Vesa-Matti Loiri
* Riki Sorsa
* Kojo
* Ami Aspelund
* Kirka
* Sonja Lumme
* Kari Kuivalainen
* Vicky Rosti & Boulevard
* Boulevard
* Anneli Saaristo
 |
|  |
| 1990-luku | * Beat
* Kaija Kärkinen
* Pave Maijanen
* Katri Helena
* CatCat
* ~~1995~~
* Jasmine
* ~~1997~~
* Edea
* ~~1999~~
 |
|  |
| 2000-luku | * Nina Åström
* ~~2001~~
* Laura Voutilainen
* ~~2003~~
* Jari Sillanpää
* Geir Rönning
* Lordi
* Hanna Pakarinen
* Teräsbetoni
* Waldo’s People
 |
|  |
| 2010-luku | * Kuunkuiskaajat
* Paradise Oskar
* Pernilla Karlsson
* Krista Siegfrids
* Softengine
* Pertti Kurikan Nimipäivät
* Sandhja
* Norma John
* Saara Aalto
* Darude feat. Sebastian Rejman
 |
|  |
| 2020-luku | * ~~Aksel Kankaanranta~~
* Blind Channel
* The Rasmus
* Käärijä
* Windows95man feat. Henri Piispanen
 |
|  |
| Yliviivattu vuosiluku tarkoittaa, että Suomi ei osallistunut kilpailuun kyseisenä vuonna. |

 |


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |
|  |
| Muut | 
* Europeana

 |

 |